**  Őcsény Község Jegyzője**

7143 Őcsény, Fő u. 35. Tel: 74/496-872 .Fax:74/595-032 E-mail: ocsenyph@tolna.net

**Szám:………./**2014.

**Tárgy:** Gyermekvédelmi feladatok

ellátásának értékelése.

#### Tolna Megyei Kormányhivatal

**Szociális és Gyámhivatala**

**Vezetőjének**

***S z e k s z á r d***

PF.: 136

A gyermekek védelméről és a gyámügyi igazgatásról szóló 1997. évi XXXI. tv. 96. §-ának (6) bekezdésében foglaltak alapján mellékelten megküldöm az őcsényi gyermekjóléti és gyermekvédelmi feladatok 2013. évi ellátásáról készített értékelő beszámolót.

Egyúttal tájékoztatom, hogy az értékelő beszámolót a képviselő-testület a 2014. április 24.-én fogadta el.

***Őcsény,*** 2014. május 12.

Pollák Csaba

jegyző

A határozat elfogadásához

**egyszerű** többség szükséges!

*V. számú előterjesztés*

**Őcsény község képviselő-testületének 2014 . április 23.-án,**

**18-órakor megtartandó ülésére**

**Gyermekvédelmi és gyermekjóléti feladatok 2013. évi beszámolója**

|  |
| --- |
| **Előterjesztő:** Pollák Csaba jegyző  **Készítette:** Pollák Csaba jegyző  Parraghné Csuka Anna  Horváth Jánosné  **Törvényességi ellenőrzést végezte:** Pollák Csaba jegyző  **Véleményezte:** |

**Tisztelt Képviselő-testület!**

A gyermekek védelméről és a gyámügyi igazgatásról szóló 1997. évi XXXI. törvény 96. §-ának (6) bekezdése szerint; *„A helyi önkormányzat a gyermekjóléti és gyermekvédelmi feladatainak ellátásáról minden év május 31-éig - a külön jogszabályban meghatározott tartalommal - átfogó értékelést készít, amelyet a képviselő-testület, illetve a közgyűlés megtárgyal. Az értékelést meg kell küldeni a megyei gyámhivatalnak. A megyei gyámhivatal az értékelés kézhezvételétől számított harminc napon belül javaslattal élhet a helyi önkormányzat felé. A helyi önkormányzat hatvan napon belül érdemben megvizsgálja a megyei gyámhivatal javaslatait és állásfoglalásáról, intézkedéséről tájékoztatja.”*

A törvényben meghatározott tartalmi követelményeket a gyámhatóságokról, valamint a gyermekvédelmi és gyámügyi eljárásról szóló 149/1997. (IX. 10.) Korm. rendelet 10. számú melléklete határozza meg, mely 2004. január 01-jén lépett hatályba.

A gyermekjóléti szolgáltatással kapcsolatos beszámolót a képviselő-testület jelen beszámolóval együtt tárgyalja, ezért – hogy a fenti törvényi kötelezettségnek eleget tegyünk – a mostani beszámoló értékelésben a Gyermekjóléti és Családsegítő Központ beszámolóját változatlan tartalommal szerepeltetjük.

**I. A település demográfiai mutatói**

(2013. december 31-i állapot)

**0 – 18 éves korosztály**

**fiú lány összesen**

0 – 2 éves 27 22 49

3 – 5 éves 28 29 57

6 – 14 éves 120 87 207

15 – 18 éves 50 52 102

**összesen: 225 190 415 16,78%**

**18-60 éves korosztály 1554 62,84%**

**60 éven felüli korosztály 504 20,38%**

**A település lakosság száma összesen 2473 100%**

A településre az elmúlt időszakban a lassú népesség csökkenés a jellemző. A születések száma az elmúlt két évben viszont egy csekély mértékű emelkedést mutat. A népesség csökkenést a fiatalok elvándorlása okozza. A jól képzett fiatal munkaerő a környékre jellemzően nem tud elhelyezkedni. A 60 éven felüliek aránya a népességen belül meghaladja a 18 éven aluliak létszámát. E tendencia további erősödése a település elöregedéséhez vezethet. A fiatalok helyben tartása kiemelt feladat kel, hogy legyen mind a település, mint pedig az ország érdekében.

**II. Az önkormányzat által nyújtott pénzbeli és természetbeni**

**ellátások biztosítása, gyermekétkeztetés**

A képviselő-testület 2006. október 25-i ülésén fogadta el a gyermekvédelmi támogatásokról szóló 10/2006.(X.27.) rendeletét, melyben az alábbi pénzbeli és természetbeni támogatási formákat szabályozta:

* rendszeres gyermekvédelmi kedvezmény
* rendkívüli gyermekvédelmi támogatás
* beiskolázási segély

A rendszeres gyermekvédelmi kedvezmény természetbeni támogatást nyújt az arra szociálisan rászoruló gyermekek számára.

A rendszeres gyermekvédelmi kedvezményt helyi rendeletünk nem szabályozza, ebből következően a gyermekvédelmi törvény előírásainak megfelelően kerül megállapításra a támogatás.

A gyermekek védelméről szóló 1997. évi XXXI. törvény 19.§.-a alapján a rendszeres gyermekvédelmi kedvezményre való jogosultság az idézett törvény:

* 148.§. (5) bekezdése a.) és b.) pontjában meghatározott gyermekétkeztetés normatív kedvezményének,
* a 20/A.§.-ában meghatározott egyszeri támogatásra (ez évi két alkalommal – augusztus és november hónapokban- gyermekenként 5.800,- Ft értékű Erzsébet utalványra jogosít),
* Külön jogszabályban meghatározott egyéb kedvezmények igénybevételére jogosíthat fel (tankönyvtámogatás, útravaló ösztöndíj program, szociálisan hátrányos helyzetű fiatalok felsőfokú tanulmányát elősegítő program).

A fenti pénzbeli és természetbeni támogatásokkal kapcsolatos statisztika az alábbiak szerint alakult 2013 évben:

**Rendszeres gyermekvédelmi kedvezmény:**

- támogatásban részesítettek száma 148

ebből: - természetbeni támogatásban részesülők száma 148

- 2013-ben megállapított támogatások száma 152

- 2013-ben megszüntetett támogatások száma 157

- elutasított kérelmek száma 3

- támogatásra felhasznált összeg 1,810 millió Ft

- támogatásban részesítettek száma 148

ebből: - 0 – 6 éves 39

- 7 – 14 éves 72.

- 15 – 18 éves 25

- 19 évtől 12

- támogatásban részesített családok száma 81

ebből: - 1 gyermekes család 40

- 2 gyermekes család 21

- 3 gyermekes család 17

- 4-5 gyermekes család 2

- 5 vagy annál több gyermekes család 1

* a fentiekből egyedülálló szülő 53

Családok jövedelmi helyzete:

- nyugdíjminimum felét nem éri el 5

- nyugdíjminimum felénél több, de azt nem éri el 32

- nyugdíjminimumot eléri, illetve meghaladja 44

A fenti statisztikai adatokból a következő megállapítások vonhatók le:

1. a gyermekvédelmi kedvezményben részesülők valamennyien természetbeni formában kapja a támogatást,
2. a családok 43,8%-ánál a havi jövedelem nem éri el (!) a nyugdíjminimumot,
3. a családok 53,9%-a egyedülálló szülőt jelent.

Az elutasított kérelmek a jövedelem határok túllépésével indokolhatóak.

**Gyermekétkeztetés:** Az Önkormányzat konyháján az étkeztetés megoldott. Az intézmény iskolásainak összlétszáma 195 fő. Napközis ellátásban 102 gyermek részesül. Teljes ellátást (tízórai, ebéd és uzsonna) 74 gyermek , tízórait és ebédet 71 gyermek, csak tízórait 4 csak ebédet pedig 27 gyermek fogyaszt. Az intézmény óvodásainak összlétszáma 70 fő. Napközis ellátásban 70 gyermek, tízórait, ebédet és uzsonnát fogyaszt.

* Az önkormányzat 2013 évben az alábbi összegű támogatást biztosított:

augusztus

kiskorú 135 fő 783.400,- Ft

nagykorú 22 fő 127.600,- Ft

összesen 157 fő 910.600,- Ft

november

kiskorú 132 fő 765.600,- Ft

nagykorú 23 fő 133.400,- Ft

összesen 155 fő 899.000,- Ft

A pénzbeli és természetbeni ellátások területén lényeges változás, hogy az elmúlt időszakban a támogatás „Erzsébet utalvány” formájában került a jogosultakhoz. A rendszeres gyermekvédelmi kedvezményre jogosultak létszáma enyhén csökkent. Az elutasított kérelmek a jövedelem túllépésekből adódtak. A támogatások pénzbeli mértéke a létszámnövekedéssel arányos.

A gyermekétkeztetésnél az önkormányzat minden igényt ki tud elégíteni. Jelenleg is rendelkezik felesleges kapacitással. Sajnos egyre nagyobb méreteket ölt a nem illetve késve fizetők aránya, mely veszélyezteti a pénzügyi stabilitást. A késve fizetők esetében a részletfizetést minden esetben engedélyezésre kerül. Az önkormányzat kintlévősége meghaladja a milliós nagyságrendet. Az önkormányzat által biztosított támogatás mértéke a létszámnövekedésen túl i összegeket is tartalmaz.

**III. Az önkormányzat által biztosított személyes gondoskodást nyújtó**

**ellátások bemutatása**

A gyermekjóléti szolgáltatással kapcsolatos feladatokat a 2000. január 1.-én alapított Családsegítő és Gyermekjóléti Központ (a továbbiakban: központ) útján, társulási formában látjuk el. A társulási megállapodáshoz több önkormányzat is csatlakozott, és újabb feladatokat is felvállalt. A társulás 2007. május 31.-i módosítása utáni új neve Szekszárd és környéke Alapellátási és Szakosított Ellátási társulás. A gesztor szerepet Szekszárd Város látja el. A társuláson belül a családsegítés és gyermekjóléti szolgálat tevékenysége jelenleg a következő önkormányzatok területére terjed ki: Szekszárd, Őcsény, Szálka, Decs, Zomba, Harc, Felsőnána, Kéty, és Murga.

A központon belül működő gyermekjóléti szolgálat fő célja, hogy a gyermekjóléti alapellátással hozzájáruljunk a gyermekek jólétének, családban történő nevelkedésének segítéséhez, a veszélyeztetettség megelőzéséhez, illetve a meglévő veszélyeztetettség megszüntetéséhez, és a gyermek családjából történő kiemelésének megelőzéséhez.

**A. A gyermekjóléti szolgáltatás biztosításának módja**

* + - * 1. ***A gyermekjóléti szolgálat adatai***

Cím: 7143 Őcsény Kazinczy u. 1.

Telefon: 74/495-724

Fax (Gyermekjóléti Központ):

E-mail (Gyermekjóléti Központ): [szdgyjk@gmail.com](mailto:szdgyjk@gmail.com),

Ügyfélfogadás: hétfő 8-11

kedd -

szerda -

csütörtök 8-10 14-16

péntek -

A gyermekjóléti központ munkatársa hétfőtől csütörtökig tartózkodik a településen. Ügyfeleket a fent megjelölt időpontokban fogad, s ügyfélfogadási idején kívül látogatja a családokat, eleget tesz adminisztrációs kötelezettségének is.

* + - * 1. ***Személyi feltételek***

A szekszárdi gyermekjóléti központ, társulási keretek között látja el a gyermekjóléti szolgáltatást Őcsény községben. A 2013-as évben a Központ munkatársa, Janicska Zsuzsa végzi ezt a tevékenységet a településen.

A családgondozó általános szociális munkás végzettséggel rendelkezik, ami megfelel a törvényi előírásoknak.

A helyettesítését szükség esetén a gyermekjóléti központ által kijelölt családgondozó látja el. A gyakorlatban eddig még nem került sor a helyettesítésre.

* + - * 1. ***Tárgyi feltételek***

A családgondozó a fent megjelölt címen saját irodával rendelkezik. Az irodát egyedül használja. Így biztosítottak az ügyfelekkel folytatott zavartalan beszélgetések feltételei.

Az iroda 6 m², a szolgáltatás működéséhez szükséges tárgyi feltételek adottak. Az irodában számítógép, nyomtató, telefon segíti a családgondozó munkáját. Az elektronikus úton történő adminisztrációt, valamint a hivatalos levelezést nagymértékben megkönnyítené, ha az irodában internet hozzáférési lehetőség is lenne.

A gyermekjóléti szolgálat a falu központjában, jól megközelíthető helyen található. A családlátogatások gyalogosan történnek.

* + - * 1. ***Szakmai tevékenység***
* A településen a szolgáltatás szakmai programmal rendelkezik.
* A családgondozó tevékenységéről – a törvényi előírásoknak megfelelően – beszámolt a képviselőtestület előtt 2013. április 24-én.
* A családgondozó gyermekjóléti és családsegítős tevékenységet is folytat.
* A gyermekjóléti szolgáltatás tevékenységéről készült ismertetőt, feladatait több helyen (általános iskola, óvoda, gyermekorvosi rendelő, védőnői szolgálat) kiplakátolta.
* A családgondozónak rendszeres kapcsolata van a jelzőrendszeri tagokkal. A jelzések szóban és írásban is érkeznek. Szóbeli jelzések esetén a családgondozó kéri a jelzések, írásban történő utólagos megküldését is.
* A családgondozó által nyújtott szolgáltatások: információnyújtás, tanácsadás, ügyintézés, közvetítés, amennyiben szükséges: családgondozás, családlátogatás, egyéb tartózkodási helyen (kórház, stb.) történő látogatás, felkeresés.
* Jogi-, illetve pszichológiai tanácsadás helyben nincs. Az ügyfeleket, akiknek ilyen jellegű segítségre van szüksége, a családgondozó Szekszárdra irányítja, ahol előzetes időpont alapján vehetik igénybe ezeket a szolgáltatásokat. Minden hétfőn 15-18 óráig ingyenes jogi tanácsadás, keddenként 15-1830 óráig ingyenes pszichológiai tanácsadás áll az ügyfeleink rendelkezésére.
* Az alapszolgáltatásokon túl folyamatosan lehetőség van ruhaadományok osztására, valamint bútorfelajánlások közvetítésére.
* A családgondozó – a prevenciót szolgáló tevékenysége keretében – a falu rendezvényein részt vesz, ünnepekhez kapcsolódóan játszóházat, saját programokat tart a településen élő gyerekeknek.
* A családgondozó besegít a Polgármesteri Hivatalnak a rendszeres gyermekvédelmi

kedvezményben részesülő családok, nyári gyermekétkeztetés keretében járó melegíthető

élelmiszer csomag megrendelésében és kiosztásában.

* A családgondozónak folyamatosan lehetősége van az esetmegbeszélésre, a továbbképzésre és a szupervízióra is.

**B. Gyermekjóléti Szolgáltatás Működésének tapasztalatai:**

Gondozási tevékenység 2013-ban (néhány statisztikai adat)

Gondozási esetek 2013-ban

|  |  |  |
| --- | --- | --- |
| **Gondozás formája** | **Családok száma** | **Érintett gyerekek száma** |
| Önként együttműködő (alapellátás) | 20 | 30 |
| Védelembe vétel | 7 | 13 |
| Vér szerinti családgondozás | 2 | 3 |
| Gondozásba nem vett, és egyszeri esetek | 27 | 27 |
| **Összesen:** | **56** | **73** |

|  |  |
| --- | --- |
| **Szakmai tevékenység adatai** | **Tevékenység száma** |
| Információnyújtás | 429 |
| Tanácsadás | 241 |
| Segítő beszélgetés | 219 |
| Hivatalos ügyekben való közreműködés | 20 |
| Ügyfélforgalom | 554 |
| Családlátogatás | 128 |
| Közvetítés más szolgáltatásba | 13 |
| Adományozás | 135 |

**C. A gyermekek veszélyeztetettségének okai**

|  |  |
| --- | --- |
| **A gyermekjóléti szolgáltató tevékenység a kezelt probléma típusa szerint** | **Kezelt probléma száma** |
| Anyagi (megélhetési, lakhatással összefüggő stb) | 15 |
| Gyermeknevelési | 23 |
| Szülői elhanyagolás | 23 |
| Családi konfliktus (szülők egymás közötti, szülő-gyermek közötti) | 10 |
| Szülő vagy család életvitele | 7 |
| Gyermekintézménybe való beilleszkedés | 4 |
| Magatartászavar, teljesítményzavar | 3 |
| Családon belüli bántalmazás (fizikai, szexuális, lelki) | 0 |
| Fogyatékosság, retardáció | 0 |
| Szenvedélybetegségek | 0 |

A veszélyeztetettség okai (részletezés):

* *Gyermeknevelési problémák:*

A gyermekneveléssel kapcsolatos problémák a kamaszkorban jelentkeznek. Jellemző a csavargás, szülő és gyermek közötti konfliktus, alkohol, cigaretta, drogfogyasztás, valamint a tankötelezettség teljesítésének az elmulasztása. Az utóbbi nagy problémát jelent. Sok fiatalkorú nem érzi kötelességének a tanórákon való részvételt. A helyzet megoldásához a szülők együttműködésére is szükség van. A szülők gyakran tehetetlenek gyermekük viselkedésével szemben, nincsenek ismereteik a konfliktusok kezelésében, megoldásában. A szülők a megoldási lehetőségeket nem találják, ebben kell segítséget nyújtani számukra, továbbá a helytelen gyermeknevelési módszerek elkerülése érdekében szükséges a családgondozó beavatkozása.

* *Családi konfliktus:*

A szülők az egymás közötti és a szülő gyermek közötti konfliktusok miatt gyakran keresik fel a családgondozót. A szülők közötti konfliktusok általában családon belül maradnak.

Probléma, hogy a kiskorú gyermek bántalmazza társait. Agresszív viselkedést mutat iskolában, utcán, otthonában egyaránt. Ezekben az esetekben a jelzőrendszer tagjai a probléma megjelenését követően a lehető leghamarabb jeleznek.

* *Szülő vagy család életvitele:*

Gyakori, hogy a szülők nem megfelelő életvitele okoz problémát. A dohányzás, az alkohol és a kábítószer fogyasztása jelent gondot. Egyre gyakoribbak a szülőknél is az internet függőség és az egyéb játékszenvedély felmerülése. Jellemző, hogy a szülők a függőségüket titkolják. Sok esetben a szülők képtelenek a munkahelyüket, alkalmi munkájukat megbecsülni, megtartani.

* *Anyagi természetű* *problémák:*

Nagyon sok család küzd a létfenntartást veszélyeztető anyagi problémával, ami elmélyülni látszik, illetve tartóssá válik, ezáltal befolyásolja a gyermekek életminőségét. A szülők helytelen életvitele, a nem megfelelő pénzbeosztás mellett a hiteltartozások folyamatos növekedése, a törlesztő részletekkel való elmaradás miatt, illetve gazdasági helyzet miatt egyre több család kerül nehéz anyagi helyzetbe.

A lakásfenntartási gondokkal sújtott családok helyzetét nehezíti a munkanélküliség is. Nem találnak munkát a családok felnőtt tagjai.

**Válsághelyzetben levő várandós anya gondozása, annak részletezése:**

A 2013-as év folyamán nem került sor szociális válsághelyzetben lévő várandós anya gondozására sor.

Egy esetben volt kapcsolat várandós anyával. Jelzés érkezett, hogy a várandós anya nem működött együtt a területileg illetékes védőnővel. A várandós anya rendszeresen járt a társadalombiztosításon keresztül igénybe vehető várandós tanácsadóba, illetve minden megbeszélt időpontban megjelent a szülész- nőgyógyász szakorvosnál. A várandós anya gondozásba vételére nem volt szükség.

Családjából kiemelt gyermek szüleinek gondozása:

*Ideiglenesen elhelyezett gyermekek*: 2013-as évben nem volt ideiglenesen elhelyezett gyermek.

*Átmeneti nevelésbe vett gyermekek*: Három gyermek volt átmeneti nevelésben.

Egy gyermek gyermekotthonba került elhelyezésre. A családdal igény szerint, illetve havi rendszerességgel kapcsolatot tartott a családgondozó.

Két gyermek – testvérek – nevelőszülőhöz került –nagymama – elhelyezésre, mert a szülők nem tudták biztosítani a gyermekek ellátását, lakhatását.

*Tartós nevelésbe vett gyermekek*: 2013-as évben nem volt tartós nevelésbe vett gyermek.

*Családba fogadás:* 2013-as évben nem volt családba fogadás.

*Utógondozás:* 2013-as évben nem volt utógondozás.

**D. A jelzőrendszer tagjaival való együttműködés tapasztalatai:**

**Általában:**

A jelzőrendszer minden tagjával megfelelő az együttműködés.

**Részletezve:**

Közoktatási intézmények, iskolák, óvoda: az intézmények vezetőivel szükség szerint, illetve kéthetente találkozik a családgondozó, mely alkalmakkor megbeszélik a felmerült problémákat.

Védőnői szolgálat: A védőnői szolgálat és a gyermekjóléti szolgálat egy épületben van elhelyezve, így napi kapcsolat van a védőnő és a családgondozó között.

Gyermekorvos: a gyermekorvos abban az épületben rendel, ahol a gyermekjóléti szolgálat működik, így napi kapcsolat van a gyermekorvos és a családgondozó között.

Családsegítő központ: a településen dolgozó családgondozó szükség szerint, illetve heti rendszerességgel találkozik a gyermekjóléti központ munkatársával.

**Szakmaközi megbeszélések:**

A jelzőrendszer tagjaival, előre egyeztetett időpontban kerültek megtartásra a törvényben előírt hat alkalommal.

**Esetmegbeszélések:**

Szükség szerint az érintett szakemberek bevonásával történtek.

**Esetkonferenciák:**

2013-as évben nem került sor esetkonferencia megtartására.

**Települési Tanácskozás:**

2013. március 20-án megtartotta a gyermekjóléti szolgálat. A jelzőrendszer tagjai megjelentek a megbeszélésen.

**F. Szabadidős tevékenységek részletezése:**

* Mesekuckó

Helye: Könyvtár és Teleház Őcsény

Ideje: Minden hónap (kivétel: július, augusztus) első keddjén 14-15 óráig.

Témák: hagyományokhoz, népszokásokhoz kapcsolódó állatok, történelmi események.

Összes résztvevő 169 fő.

* Nyári kézműves foglalkozás

Helye: Közösségi Ház Őcsény

Ideje: 2013. június 24. - augusztus 26. között minden hétfőn

A kézműves foglalkozások időpontja 14-16 óráig.

Összes résztvevő: 57 fő.

* Kézműves foglalkozás

Helye: IKSZT

Ideje: Minden hónap utolsó keddjén 14-16 óráig.

Összes résztvevő: 258 fő.

* Mesés Esték

Helye: IKSZT Őcsény

Ideje: novembertől áprilisig havonta 1 alkalom

Összes résztvevő: 209 fő

* Nyárzáró Családi nap

Helye: Repülőtér

Ideje: 2013. augusztus 31.

Kézműves foglakozás 45 fő.

Egészségsátor vizsgálatain részt vett 48 fő.

* Kommunikációt fejlesztő csoportfoglalkozás

Helye: IKSZT Őcsény

Ideje: 2013. november 20-tól a 2013/14-es tanév végéig heti 1 alkalom. 1 alkalom 50 perc.

A csoport létszáma 11 fő.

* Méhész szakkör

Helye: IKSZT Őcsény/Alkotó ház

Ideje: 2013. október 24-től kéthetente. Egy alakalom 2 óra.

Egyéb tevékenységek:

1. Ruhaosztás

5 alkalom volt 149 résztvevővel.

1. Karácsonyi Örömhozó Ajándékakció

30 család kapott ajándékcsomagot.

**G. 2014. évi tervek**

* + - 1. Továbbra is tervezzük a gyermekjóléti szolgáltatás teljes körű biztosítását a településen: egyéni gondozás, családgondozás, csoportfoglalkozás, illetve szükség és lehetőség szerint közösségszervezés terén.
      2. Továbbra is tervezzük szoros kapcsolat fenntartását a településen dolgozó szakemberekkel, mely rendszeres kapcsolattartás lehetőséget biztosít a megfelelő gyermekvédelmi rendszer kialakítására a településen.
      3. Az alábbiakban olvasható az éves tervezet:
         * Január:

Mesekuckó,Kézműves foglalkozás: „Itt a farsang áll a bál”. Ruhaosztás. Családi nap előkészítése. Foglakozások az alsó tagozatban. Mesés esték. Szociális Bizottság ülése.

* + - * + Február:

Mesekuckó: állatmesék: medve. Családi nap előkészítése Kézműves foglalkozás: fizika csodái. Foglakozások az alsó tagozatban. Mesés esték. Szociális Bizottság ülése.

* + - * + Március:

Az iskolapszichológus és a szolgálat kapcsolatának értékelése, további együttműködés megbeszélése. Mesekuckó: állatmesék: nyúl. Kézműves foglalkozás: húsvéti készülődés. Családi nap előkészítése. Foglakozások az alsó tagozatban. Mesés esték. Szociális Bizottság ülése.

* + - * + Április:

Mesekuckó: állatmesék: ébredő természet, madarak. Családi nap előkészítése. Kézműves foglakozás. Foglakozások az alsó tagozatban. Szociális Bizottság ülése.

* + - * + Május:

Mesekuckó. Családi nap előkészítése. Foglakozások az alsó tagozatban. Kézműves foglakozás. Szülők iskolája. Nyári kézműves foglalkozások előkészítése. Szociális Bizottság ülése.

* + - * + Június:

Nyári kézművesfoglalkozások előkészítése, elindítása. Mesekuckó. Foglakozások az alsó tagozatban. Kézműves foglakozás. Szülők iskolája. Családi nap előkészítése. Szociális Bizottság ülése.

* + - * + Július:

Szociális Bizottság ülése. Hetente nyári kézműves foglakozás**.** Szülők iskolája.

* + - * + Augusztus:

Szociális Bizottság ülése. Hetente nyári kézműves foglakozás**.** Szülők iskolája.

* + - * + Szeptember:

Gyermekvédelmi felelős és a szolgálat további együttműködésének megbeszélése. Szociális bizottság ülése. Mesekuckó. Foglakozások az alsó tagozatban. Kézműves foglakozás. Családi nap. Szülők iskolája.

* + - * + Október:

Szociális Bizottság ülése. Kézműves foglalkozás. Mesekuckó. Foglakozások az alsó tagozatban. Szülők iskolája.

* + - * + November:

A körzeti megbízottal való kapcsolat és együttműködés lehetőségeinek megbeszélése. Mesekuckó. Foglakozások az alsó tagozatban. Kézműves foglakozás. Mesés esték Szociális Bizottság ülése.

* + - * + December:

Karácsonyi ajándékakció, hátrányos helyzetű családok csomagadományának megszervezése. Szociális Bizottság ülése. Kézműves foglalkozás**.** Ajándékhozó örömakció megszervezése, lebonyolítása. Mesekuckó**.** Foglakozások az alsó tagozatban.Mesés esték.

**A gyermekjóléti szolgáltatást alapellátás keretében végzett gondozás:**

2013-ban a Központ családgondozója alapellátásba16 családdal, védelembe vétel 7 családdal, vér szerinti családgondozás 2 családdal állt kapcsolatban, gondozásba nem vett, egyszeri esetek száma 27. A családgondozó összesen 56 családdal ált kapcsolatban.

**A kezelt problémák összesen:**

A gyermekekkel, illetve családokkal szükség szerint találkozott a családgondozó. Módszere az egyéni esetkezelésen kívül elsősorban a családgondozás, amelyben igyekezett megismerni a család környezeti feltételeit, próbálta feltárni és felismertetni a problémák okait. A szociális munka módszereivel segítette a hozzá fordulókat életvitelük javításában, ügyeik intézésében. A kliensekkel együtt közösen együttműködési stratégiákat dolgozott ki, meghatározta a szükségleteket. Segítette a jogi, pszichológiai, pedagógiai tanácsadáshoz való hozzájutást. Ügyintézési tanácsadást végzett.

**Várandós anyák gondozása:**

A védőnővel közösen igény szerint segítséget nyújtottak a rászorultak hivatalos ügyeinek intézésében, tájékoztatást adtak az igénybe vehető ellátásokról, támogatásokról,

**Jelzőrendszer tagjaival való együttműködés tapasztalatai:**

Az I. fokú gyámhatóság és a gyermekjóléti szolgálat egyik fontos feladata az észlelő és jelzőrendszer működtetése, mely Őcsényben az elmúlt évben is jól működött. Ennek következtében rövid időn belül tudomást szereztek a felmerült problémákról, gyorsan tudtak segítséget nyújtani. A felek problémáit tapintatosan kezelték a szociális munka etikai kódexének ismeretében. Az észlelő és jelzőrendszer működésében aktívan és hatékonyan vettek részt az óvodai és általános iskolai gyermekvédelmi felelősök, a védőnő, a szociális ügyintézők, a gyermekorvos, a gyermekjóléti szolgálat munkatársa, a háziorvos valamint a körzeti megbízott rendőr. Valamennyien rendelkeznek problémajelző formanyomtatvánnyal, így írásban is jelezték észrevételeiket. A problémás esetek felszínre kerülésében esetenként lakossági bejelentések is érkeztek.

###### A gyermekek napközbeni ellátása

A gyermekek napközbeni ellátását az önkormányzat az óvodáskorúak és az általános iskoláskorúak esetében biztosítja. A településen nem működik bölcsőde. Az önkormányzat az igények felmérése alapján 2005 év végén döntött a családi napközi otthon beindításáról. Az óvoda keretein belül indította el e tevékenységét. A szükséges engedélyek beszerzése, illetve a **működési engedély 2006. május elsejével megtörtént.** A végleges engedély az akadálymentesítés elkészülte után 2011.-ben megadásra került.

Pályázati forrásból 2009.-ben évben elkészült az épület akadálymentesítése és a tető teljes felújítása. 2010.-ben az épület nyílászáróinak cseréje és hőszigetelése készült el pályázati forrás bevonásával.

Az óvodáskorú gyermekek napközben ellátása az Óvoda keretén belül történik. A vizsgált időszakban 70 óvodás volt beíratva. Az utóbbi év növekedése után újabb enyhe mértékű létszám csökkenés tapasztalható. Az előző évhez képest 4 fővel kevesebb volt a létszám 2013-ban. Az óvoda kapacitása 120 fő.

Az általános iskoláskorú gyermekek napközbeni ellátása az iskola keretén belül megoldódott. A vizsgált időszakban 97 gyermek volt a napköziben és 14 gyermek volt tanuló szobás, ami növekedést mutat az előző időszakhoz képest. Az iskola tanulóinak 50 %-a veszi igénybe a napközit. Az intézmény a szükségleteknek megfelelő mennyiségű csoportot tud szervezni.

A családi napközi 2006. május 1.-től működik az óvodában. Két éves kortól, három éves korig járnak ide a gyerekek. Teljes a kihasználtság, az engedélyezett 5 fő folyamatosan jár az intézménybe. Alkalmanként járó gyerekek is vannak, akik hetente több alkalommal egy-két órára, esetleg fél napra is igénybe veszik a szolgáltatást. Azok a gyerekek járnak ide, akiknek a szülei visszamennek dolgozni, vagy a gyereknél megkésett a beszédfejlődés és a védőnő javasolja, hogy minél előbb közösségbe kerüljön.

**Gyermekek átmeneti gondozása:**

A gyermekek átmeneti gondozása a településen társulás keretében fenntartott családok átmeneti otthonában biztosított. Családok átmeneti otthonába történő elhelyezését senki nem kérte, és nem vette igénybe.

**IV. Felügyeleti szervek által lefolytatott ellenőrzések megállapításai**

Felügyeleti szervek által lefolytatott ellenőrzés 2013.-ben nem volt.

##### V. Jövőre vonatkozó javaslatok, célok

Az Önkormányzat a gyermekvédelmi törvénnyel kapcsolatos feladatainak magasabb színvonalú ellátása érdekében célszerű lenne a településen működő civilszervezetekkel való együttműködés hivatalossá tételére.

**VI. Bűnmegelőzési program**

A településen a mai napig bűnmegelőzési program nem készült.

A gyermek és fiatalkorú bűnelkövetőkről az önkormányzatnak nincs semmilyen információja. Nemcsak az önkormányzathoz nem érkezett, de a gyermekjóléti szolgálathoz sem érkezett jelzés. Ugyancsak nincs információja a helyi körzeti megbízottnak sem. Fontos megjegyezni, hogy ezen a területen várhatóan a 2013.-as évben már lesz változás. A rendőrség egy esetben már jelzett az önkormányzat felé.

|  |
| --- |
| **2013. évben megszervezett, megtartott bűnmegelőzési programok, rendezvények** |

|  |  |  |  |  |
| --- | --- | --- | --- | --- |
| **sorszám** | **indítója, szervezője** | **megnevezése** | **helye** | **időpontja** |
| 1 | Deutschné Kiss Rózsa ÁMK Általános Iskola Gyermekvédelmi felelőse | "Egyedül vagyok utcán, otthon, parkban – segítség!” | Ámk Általános Iskola Őcsény | 1-4 osztálynak márciusban 1-1 óra |
| 2. | Deutschné Kiss Rózsa ÁMK Általános Iskola Gyermekvédelmi felelőse | „hogyan jutok el a füves cigitől a lopásig, rablásig” | Ámk Általános Iskola Őcsény | 5-6 és 7-8 osztályoknak 1-1 órában áprilisban |

**VII. Civil szervezetekkel kötött együttműködési megállapodás**

Őcsény község önkormányzata civil szervezetekkel együttműködési megállapodást nem kötött.

**VIII Összegezés**

A fentiek ismeretében összességében megállapítható, hogy az önkormányzat a központi jogszabályokban előírt gyermekjóléti és gyermekvédelmi feladatait igyekszik jó szinten ellátni. A gyermekjóléti szolgálattal a Hivatal kapcsolata kiváló, így az akut problémák gyorsan és eredményesen felderíthetők.

A képviselő-testület az önkormányzat éves költségvetésében elegendő összeget biztosított az elmúlt évben is a rászoruló családok pénzbeli támogatására. Központi kérdésként kezelte a helyi oktatási-nevelési intézménybe járó őcsényi gyermekek, tanulók étkeztetését, melyhez saját erőt is biztosított.

**Kérem a Tisztelt Képviselő-testületet,** hogy az önkormányzat 2013 . évi gyermekjóléti és gyermekvédelmi feladatainak ellátásáról szóló fenti értékelő beszámolót az alábbi határozati javaslat elfogadásával szíveskedjék elfogadni:

***H a t á r o z a t i j a v a s l a t :***

***A 2013. évi gyermekjóléti és gyermekvédelmi feladatok ellátásának értékeléséről***

Őcsény község Önkormányzatának Képviselő-testülete az önkormányzat 2013. évi gyermekjóléti és gyermekvédelmi feladatai ellátásának értékeléséről szóló beszámolót elfogadja.

*Határozatról értesül:* Tm.-i Gyámhivatal

*Szociális ügyintézők*

***Őcsény,*** 2014. április 12.

Pollák Csaba

jegyző